Yona Knight-Wisdom
Yona Roshen Knight-Wisdom (Leeds, 1995. május 12. –) brit születésű jamaicai műugró.

Élete 
Édesapja jamaicai, édesanyja pedig barbadosi. A sportággal 2004 után kezdett el foglalkozni, az athéni olimpia televíziós közvetítését nézve kötelezte el igazán magát a műugró mellett. Miután nem sikerült bejutnia a brit válogatottba, az edzője azt tanácsolta, hogy – szülei származása alapján – Jamaica vagy Barbados színeiben kezdjen el versenyezni, és ő apja hazájánál, Jamaicánál kötött ki (2012).

2012 októberében, az ausztráliai Adelaide városában zajló junior műugró-világbajnokságon a 16-18 évesek (A korcsoport) 1 méteres műugrás selejtezőjében a 17., míg 3 méteren 28. lett. A 2014-es nemzetközösségi játékokon – 19 évesen – mint a karibi ország első férfi műugrója vett részt, ahol 1 méteren az 5., 3 méteren pedig a 11. helyen végzett. Egy évvel később, a 2015-ös torontói pánamerikai játékok 3 méteres döntőjében a 10. helyen zárt.

A 2016-os műugró-világkupa 3 méteres versenyszámát ezüstéremmel zárta, és ezzel nem csak hogy kvalifikálta magát a 2016-os riói olimpiára, de sporttörténelmet is írt, hiszen Jamaicát korábban még soha nem képviselte férfi műugró olimpián. Az 1972-es müncheni olimpián képviselte az országot először – és utoljára – műugró (Betsy Sullivan), s 44 évet kellett rá várni, hogy a 21 éves Knight-Wisdom személyében újra ottlehessen egy, aki az egyéni 3 méteres versenyszám 29 fős mezőnyében a 14. helyen végzett.

A 2022-es budapesti úszó-világbajnokság 1 méteres versenyszámát a 7. helyen zárta, ugyanakkor a 3 méter elődöntőjéből már nem került be a fináléba, a 15. helyen végzett.

Eredmények

Jegyzetek

Műugrók
Jamaicai sportolók
1995-ben született személyek
Élő személyek
Jamaicai olimpikonok
Leedsiek